বর্তমান পরিস্থিতির জন্য ২০১৪ সালের ৫ জানুয়ারির নির্বাচনই দায়ী- তার বক্তব্যে এই বিষয়টিকে অধিক গুরুত্ব দেয়া হচ্ছে। এ পরিস্থিতি থেকে উত্তরণে সব দলের অংশগ্রহণে জাতীয় সংসদ নির্বাচনের কোনো বিকল্প নেই। এ লক্ষ্যে গণতান্ত্রিক সব রাজনৈতিক দল ও শ্রেণী-পেশার মানুষকে একই প্লাটফর্মে আসার আহ্বান জানাবেন তিনি। তবে বিগত পৌর, উপজেলা ও সিটি কর্পোরেশনের নির্বাচনের উদাহরণ টেনে বর্তমান সরকার ও নির্বাচন কমিশনের অধীনে অবাধ ও সুষ্ঠু নির্বাচন সম্ভব নয় সে বিষয়টিও স্পষ্ট ভাষায় উল্লেখ করবেন। সবার সঙ্গে আলোচনা করে এ বিষয়ে পরবর্তী করণীয় নির্ধারণের আশ্বাস দেবেন। সবমিলিয়ে কাউন্সিলে খালেদা জিয়ার এমন একটি বক্তব্য তৈরি হচ্ছে যাতে সব শ্রেণী-পেশার মানুষের মধ্যে বিএনপির প্রতি আস্থা ও বিশ্বাস জন্মে। তারা যেন বিশ্বাস করে খালেদা জিয়া ক্ষমতায় গেলে তার দেয়া প্রতিশ্রুতি তিনি রক্ষা করবেন। চেয়ারপারসনের প্রতিশ্রুতি তাদের স্বার্থ সংরক্ষণ করবে। সংশ্লিষ্ট নেতাদের সঙ্গে আলাপ করে জানা গেছে এসব তথ্য।